**PODUZETNICI HRVATSKE U 2018. GODINI OSTVARILI VIŠE OD 28,2 MILIJARDE KUNA NETO DOBITI**

Poduzetnici Hrvatske, obveznici poreza na dobit, njih 131 117 (bez banaka, osiguravajućih društava i dr. financijskih institucija), u 2018. godini imali su 939 954 zaposlenih (prema satima rada), što je 48 428 zaposlenih (5,2 %) više u odnosu na broj zaposlenih kod istog skupa poduzetnika u 2017. godini.

Ostvareni su ukupni prihodi u iznosu od gotovo 751,2 milijarde kuna i ukupni rashodi u iznosu od 715,4 milijarde kuna. U odnosu na 2017. godinu ukupni prihodi veći su za 8,6 %, a ukupni rashodi za 4,0 %. Na stranim tržištima svoje proizvode i usluge plasiralo je 19 594 poduzetnika (14,9 %), s tim da je od ukupnoga prihoda 147,2 milijarde ostvareno je prodajom robe na inozemnom tržištu, što je rast izvoza od 8,6 % u usporedbi s 2017. godinom. U istom razdoblju kupljeno je robe u vrijednosti od 132,4 milijarde kuna te je trgovinski suficit iznosio 14,8 milijardi kuna.

Dobit razdoblja, u iznosu od 46,9 milijardi kuna, ostvarilo je 88 824 poduzetnika (67,7 %), dok je gubitke razdoblja ukupne vrijednosti 18,7 milijardi kuna, iskazalo 42 293 poduzetnika (32,3 %). U odnosu na 2017. godinu poduzetnici su ostvarili 15,2 % veću dobit razdoblja uz istovremeno smanjenje gubitka razdoblja za 57,4 %. To je rezultiralo ostvarenjem konsolidiranog financijskog rezultata – neto dobiti većoj od 28,2 milijarde kuna, u odnosu na 2017. godinu kada je ostvaren neto gubitak, nešto manji od 3,1 milijardu kuna.

U novu dugotrajnu imovinu u 2018. godini investiralo je 12 808 poduzetnika (9,8 %) i to 24,3 milijarde kuna što je povećanje od 3,9 % u odnosu na prethodno poslovno razdoblje. Prosječna mjesečna obračunata neto plaća zaposlenih kod poduzetnika u 2018. godini iznosila je 5.584 kune, što je 4,1 % više u odnosu na 2017. godinu (5.366 kuna).

**Tablica 1. Financijski rezultati poslovanja 131 117 poduzetnika RH u 2018. i usporedba s 2017. godinom**

*(iznosi u tisućama kuna, plaće u kunama)*

|  |  |  |  |
| --- | --- | --- | --- |
| **Opis** | **2017.** | **2018.** | **Indeks 2018./2017.** |
| Broj zaposlenih | 893.875 | 939.954 | 105,2 |
| Ukupni prihodi | 691.775.245 | 751.159.626 | 108,6 |
| Ukupni rashodi | 688.072.411 | 715.419.857 | 104,0 |
| Dobit prije oporezivanja | 47.579.636 | 54.380.815 | 114,3 |
| Gubitak prije oporezivanja | 43.876.802 | 18.641.045 | 42,5 |
| Porez na dobit | 6.759.644 | 7.489.570 | 110,8 |
| Dobit razdoblja | 40.720.329 | 46.905.431 | 115,2 |
| Gubitak razdoblja | 43.777.139 | 18.655.232 | 42,6 |
| **Konsolidirani financijski rezultat (dobit ili gubitak razdoblja)** | **-3.056.810** | **28.250.199** | **-** |
| Izvoz | 135.559.305 | 147.181.685 | 108,6 |
| Uvoz | 118.944.771 | 132.440.018 | 111,3 |
| Trgovinski saldo (izvoz minus uvoz) | 16.614.534 | 14.741.667 | 88,7 |
| Investicije u novu dugotrajnu imovinu | 23.366.862 | 24.288.392 | 103,9 |
| Prosječne mjesečne neto plaće po zaposlenom | 5.366 | 5.584 | 104,1 |

*Izvor podataka: Financijska agencija, Registar godišnjih financijskih izvještaja*

I dalje je najviše poduzetnika u trgovini (28 919) koji su ostvarili i najveći ukupan prihod (251,2 milijarde kuna), dok je kod poduzetnika u prerađivačkoj industriji najviše zaposlenih (241 121), 2,4 % više nego 2017. godine.

Promatrano po veličini poduzetnika, najviše je mikro poduzetnika 117 943 (udio 90,0 %), malih je 11 317 (udio 8,6 %), srednjih 1498 (udio 1,1 %), a velikih 359 (udio 0,3 %). Sve skupine poduzetnika 2018. godinu zaključile su s dobiti. Neto dobit mikro poduzetnika iznosila je nešto više od 2 milijarde kuna, mali poduzetnici ostvarili su 6,6 milijardi kuna, srednji 7,8 milijardi kuna, a veliki poduzetnici 11,8 milijardi kuna.

Promatrano po županijama i dalje dominiraju poduzetnici sa sjedištem u županiji Grad Zagreb u kojoj sjedište ima njih 43 927, što je 33,5 % od ukupnog broja poduzetnika. Ukupni prihodi najviše su rasli na razini Virovitičko-podravske (14,5 %), a neto dobit na razini Požeško-slavonske županije (243,3 %), dok je broj zaposlenih najviše rastao u Zadarskoj županiji (9,9 %).

Najveći prihod u 2018. godini ostvarilo je veliko društvo u mješovitom vlasništvu, INA d.d., u iznosu od 18,4 milijarde kuna, a isto je društvo ostvarilo i najveću dobit razdoblja, u iznosu od 1,3 milijarde kuna. Najviše zaposlenih imao je KONZUM d.d., 9419, što je manje u odnosu na 2017. godinu kada ih je bilo 10 487.